***02.12.2011***

***Luk.2: 3-5***

***Og alle dro av sted for å la seg innskrive, hver til sin by. Josef dro da fra byen Nasaret i Galilea opp til Judea, til Davids by Betlehem, siden han var av Davids hus og ætt, for å la seg innskrive sammen med Maria, som var lovet bort til ham, og som ventet barn.***

*Har du noen gang tenkt på, at det som virker ukomfortabelt og ikke etter beregningen, kan være en stor del av Guds plan….*

*Se for deg paret Josef og Maria. Det var blitt bestemt fra høyeste hold i landet, at alle måtte dra til den byen de hørte hjemme, for å bli innskrevet. De måtte møte opp personlig, og her nytter det ikke å si – at dette passer dårlig!*

*For tidspunktet passet nok heller dårlig for Josef og Maria. De måtte pakke sakene sine, og dra fra Nasaret til Betlehem. Maria var høygravid, og en slik pakketur var sikkert ikke det som fristet mest. Etter hva jeg har hørt, er turen mellom disse to byene en reise på nærmere ti mil! I tillegg vet de begge at fødselen nærmer seg med stormskritt…*

*Det står ikke noe om det i Bibelen, men jeg ser for meg at det ville være naturlig om Maria og Josef hadde sine bekymringer mens turen til Betlehem pågikk. Til fots eller på ett esel. Ville hun klare turen? Hva om hun måtte føde underveis? Ville de få hjelp om de trengte det? Hvor skulle de bo?*

*Det hender også i våre liv, at det skjer ting som passer dårlig. Tidspunktet virker feil, eller vi møter på hindringer underveis som får oss til å undres om vi har gått feil i ett eller annet veikryss. Vi har slitt og strevd, vi har bedt til Gud, men så kan det likevel kjennes en stund som at livet plutselig tok en slags u-sving vi ikke var forberedt på. Kan virkelig Gud ha en plan midt oppi alt dette?*

*Det står ingenting om at herr og fru Josef hadde tvil til Gud. Kanskje hadde de ikke det. Men til tross for konkrete løfter de hadde fra Himmelen – var de begge likevel mennesker som deg og meg. Med dager som helt sikkert inneholdt frustrasjoner, ettermiddager hvor de var ekstra slitne, netter som inneholdt lite søvn.*

*Situasjoner som kan være med på at man ser litt for lenge på egne manglende krefter, og glemmer å se opp på Han som har kontrollen.*

*Kjenner du deg igjen? Noen ganger er det så enkelt å tro at Gud har full kontroll. Tro at Han vet hva Han gjør. At det er en Himmelsk plan bak alt det som skjer.*

*Men så kommer det dager hvor tvilen blir litt større, hvor det kjennes vanskeligere å tro. Problemene bare vokser, og Herrens kjærlighet virker å være utenfor vår omkrets.*

*Maria og Josef dro av gårde til Betlehem, selv om tidspunktet så ut til å passe svært dårlig. Det var mange ting der framme som de ikke ante hvordan de skulle løse. Men de valgte likevel å fortsette reisen slik som var bestemt.*

*De fant ett varmt sted å overnatte. Fødselen gikk bra. De fikk til og med besøk av både vismenn og englekor. Senere måtte den lille familien ta turen om Egypt, noe som heller ikke var i deres planer. Men hele veien fikk de oppleve at for hvert ett skritt de tok, der var Gud sammen med dem.*

*Gud gav ikke veivisning og kart for mange dager i forveien. Men i ettertid kunne de se, at tross alt de hadde opplevd, tross bekymringer og frustrasjoner de måtte ha båret på– så hadde Herren full kontroll hele veien. Gud hadde hele tiden hatt en plan, og Han visste hva fremtiden deres inneholdt.*

*Herren har fremdeles full kontroll. Han vet hva Han gjør. Han har fremdeles en plan med ditt og mitt liv. Kanskje kan ting virke litt rotete akkurat nå. Det hele kan virke litt håpløst. Det kan kjennes som at du er kjørt deg litt ut av sporet. Men husk at også for deg og meg vet Herren hva fremtiden inneholder. Det vi ikke har noen anelse om, det har Gud visst om hele tiden.*

*Kanskje er du kommet på en sidevei, men Herren kan hjelpe deg tilbake på rett spor. Eller kanskje er det du trodde var en omvei, nettopp en vakker del av Guds plan. Han ville du for en tid skulle få en litt ny utsikt. At du igjen skulle bli minnet på at det er ikke deg selv det kommer an på. At det er Herren som har ansvaret, men du må la Ham få lov å slippe til igjen.*

*Det er stor sannsynlighet for at du ikke får alle svarene i dag. Men du kan være sikker på, at om du våger å legge dagen din i Herrens hender, vil du få den styrke og kraft du trenger. Det er ikke sikkert du klarer å se det der du er nå – men etter en tid vil du kunne snu deg, og se at Han gikk sammen med deg hele veien. Også der det virket ukomfortabelt, upraktisk og umulig. For Han visste noe du ikke vet: Han vet hva fremtiden din inneholder.*

*Herren har fremdeles full kontroll…*